সূত্র জানায়, গত ২০০৭ সালের ২ অক্টোবর কোনরকম ডিজাইন ছাড়াই অনুমোদিত হয় খুলনা রেলস্টেশনের রি-মডেলিং প্রকল্পটি। এরপর ২০০৮ সালে পরামর্শক নিয়োগের মাধ্যমে টার্মিনাল ভবন, স্টেশন প্ল্যাটফরম সেড, লিংক, প্ল্যাটফরম, পার্কিং এরিয়া, ফুটপাথ ও সংশ্লিষ্ট অবকাঠামোর বিশদ ডিজাইন প্রণয়নের সংস্থান রাখা হয়। পরামর্শক কর্তৃপক্ষ প্রাক্কলনের ভিত্তিতে আরডিপিপিটি প্রণয়ন করে। এই প্রকল্পটির মেয়াদ ছিল ২০০৭ সালের জুলাই মাস হতে ২০০৯ সালের জুন মাস পর্যন্ত। প্রকল্পটির প্রাক্কলিত ব্যয় ধরা হয় প্রায় ৪০ কোটি টাকা। পরবর্তীতে ব্যয় বৃদ্ধি ব্যতিরেকে প্রকল্পের মেয়াদ ২০১১ সালের জুন মাস পর্যন্ত বৃদ্ধি করা হয়। ডিজাইন ও ড্রইং অনুযায়ী প্রকল্পটি সর্বতোভাবে সমাপ্ত করার জন্য প্রকল্পের মেয়াদ ২০১২ সালের জুন মাস পর্যন্ত বৃদ্ধি করার প্রস্তাব করা হয়। সূত্রমতে, সে সময় প্রাক্কলিত ব্যয় ৭৩ কোটি ৯৯ লাখ ৭২ হাজার টাকা প্রস্তাব করে পরিকল্পনা কমিশনে পাঠানো হয়। সর্বশেষ গত বছরের ডিসেম্বর মাসে প্রকল্পটির ব্যয় প্রায় ৮৪ কোটি টাকা পুনঃনির্ধারণ করা হয়েছে। যা প্রি-একনেকে অনুমোদনের অপেক্ষায় রয়েছে। অনুমোদিত হলে এ প্রকল্পটি বাস্তবায়ন হবে বলে সংশ্লিষ্টরা আশা করছেন।